Numărul mediu de pensionari a fost de 4,98 milioane în 2023
Potrivit Institutului Național de Statistică (INS), numărul mediu de pensionari a fost de 4,98 milioane de persoane în 2023. Astfel, a înregistrat o scădere cu 24.000 de persoane față de anul precedent.
Pensia medie lunară (calculată prin agregarea sumelor pentru toate categoriile de pensionari – de asigurări sociale, de invaliditate, pentru urmași etc. – plătite de casele de pensii) a fost de 2.113 lei, reflectând o creștere cu 13,9% comparativ cu anul anterior.
"În anul 2023, numărul mediu de pensionari a fost de 4.980.000 persoane, în scădere cu 24.000 persoane faţă de anul precedent; numărul mediu de pensionari de asigurări sociale de stat a fost de 4.601.000 persoane, în scădere cu 6.000 persoane faţă de anul precedent.
Pensia medie lunară (determinată luând în calcul sumele pentru pensiile tuturor categoriilor de pensionari – de asigurări sociale, invaliditate, urmaş etc.- plătite de casele de pensii) a fost de 2.113 lei, în creṣtere cu 13,9% faṭă de anul precedent.
Pensia medie lunară de asigurări sociale de stat a fost de 2.006 lei, iar raportul dintre pensia medie nominală netă de asigurări sociale de stat pentru limită de vârstă cu stagiu complet de cotizare (fără impozit ṣi contribuṭia de asigurări sociale de sănătate) şi câştigul salarial mediu net a fost de 50,2% (comparativ cu 51,6% în anul precedent)", arată INS.
Raportul dintre indicele pensiei medii reale a pensionarilor de asigurări sociale de stat și indicele prețurilor de consum a fost de 102,9%.
Acest indice este calculat ca raport între indicele pensiei nominale nete utilizat pentru calculul pensiei reale și indicele prețurilor de consum.
Pensionarii de asigurări sociale reprezentau majoritatea în totalul pensionarilor
În anul 2023, pensionarii de asigurări sociale reprezentau majoritatea în totalul pensionarilor. Pensionarii de asigurări sociale de stat constituiau 92,39% din totalul pensionarilor de asigurări sociale. Din punct de vedere al categoriilor de pensii, pensionarii pentru limită de vârstă au avut o pondere predominantă (79,96%) în cadrul pensionarilor de asigurări sociale.
Pensionarii incluși în categoriile de pensii anticipate și anticipate parțial au reprezentat 2,19%.
Raportul total dintre numărul mediu de pensionari de asigurări sociale de stat și cel al salariaților a fost de 8 pensionari la 10 salariați. Raportul a prezentat variații semnificative în funcție de regiune.
Acesta a variat de la doar 4 pensionari la 10 salariați în Municipiul București și județul Ilfov, până la 13 pensionari la 10 salariați în județele Botoșani și Giurgiu, 14 pensionari la 10 salariați în județul Vaslui și 15 pensionari la 10 salariați în județul Teleorman.
Pensia medie lunară de asigurări sociale de stat a variat considerabil în funcție de regiune. Diferența dintre valoarea minimă și cea maximă a fost de 1.079 lei.
Unde s-au înregistrat cele mai mici și cele mai mari valori ale pensiei medii lunare?
Cele mai mici valori ale pensiei medii lunare de asigurări sociale de stat au fost înregistrate în județele:
- Botoșani (1.588 lei);
- Vrancea (1.600 lei);
- Giurgiu (1.603 lei).
Cele mai mari valori au fost înregistrate în județele:
- Hunedoara (2.667 lei);
- Municipiul București (2.545 lei);
- Gorj (2.360 lei);
- Brașov (2.351 lei).
Numărul total al beneficiarilor prevederilor OUG3 nr.6/2009 privind instituirea pensiei sociale minim garantate (în prezent – indemnizație socială), în anul 2023, a fost de 1.148.200 persoane. Dintre aceștia, cea mai mare pondere au avut-o persoanele din sistemul asigurărilor sociale de stat (90%), urmate de persoanele din rândul pensionarilor proveniți din fostul sistem pentru agricultori (9,5%) și de persoanele din sistemul militar (0,5%).